
1 . 


0, NE . . . 

0, ne ! . . . Vi zbilja, zbilja niste krivi, 

što nisam mrtva, 

što još mi nije slomila se duša 

od boli, žrtva — 

što niste u njoj ugasili sunca 

ni svijetlih nada, — 

što još se u njoj i posmijeh i suza 

u pjesmu sklada. 

Od moje duše otkida se pjesma 
sa snažnim klikom, 
i ne pita vas, da V je itko sluša, 
da 1’ godi ikom ! 

Ja pjevajući krčim sebi pute 
sred stijena sivih, 

ja ljubim život, — a da još ga ljubim, — 
vi niste krivi ! 








2 . 


Ah, ja sam suza zemljina 
i ja sam njezin grijeh, 
ah, ja sam čežnja njezina 
i njezin cvijet i smijeh. 

Od zemlje ja sam k nebu most 
u luku slomljenom 
i nikad ne znam, nebo je V 
ii’ zemlja moj je dom. 

Ja ljubim grješni zemski kal 
i svijetli božji svod 
i ćutim, ja sam andjelu 
i čovjeku sam rod. 

Ah to je moja bijedna kob 
i to je sav moj vaj, 
što nebom hoću zemlju znat, 
a zemljom tražim raj. 

PJESMA. 


Ja hvalim Tebi, Gospode, 
za moju uru svaku, 
pa počela ii svršila 
u svijetlu ili mraku. 

Ja hvalim Tebi, Gospode, 
za bezbrigu ini sla.tku, 
u kojoj gazim sada trn, 
sad opet stazu glatku. 

Ja hvalim Tebi, Gospode, 
što dao si mi ,,htjeti,” 

i kad mi bude jalov trud 

ii kad mi propast prijeti. 

Za sve Ti hvalim, Gospode, 
u duši Tebe nosim, 

a ludoj mržnji smijem se 
i s Tobom njoj — prkosim! 














4. 


Ah, posula bih pepelom 
tu svoju grješnu glavu, 
i molila bih, molila 
u Tvoju, Bože, slavu. 

A1 Ti, koj’ suncu zboriš : sjaj ! 
i munji veliš : sijevaj! 
u kolijevci si meni još 
ti reko: pjevaj, pjevaj ! 

I ja ne mogu moliti, 
dok sja se sunce tvoje, 
o Tvoju munju i Tvoj grom 
ja vežem pjesme svoje. 

I pjevam, kad me miluješ, 
i pjevam, kad me biješ, 
i znam, ko otac meni se 
s nebesa tvojih smiješ ! 


5. 


Bez grijeha ? Ne, Ti, Bože, znaš 
i vidiš dušu moju, 
okaljah ja je često put 
i vrijedjah milost Tvoju, — 
pa ipak znam, kad kucne čas, 
čas moga zadnjeg sata, 
široko ćeš otvoriti 
nebeska svoja vrata. 

I vodit ćeš me k prijestolju 
ko otac ludo dijete, 
vrh moje glave dignut ćeš 
Ti svoje ruke svete 
i angjelu ćeš tiho reć* : 
sve briši, što je kriva, 
podbrisuj tek, što htjela je, 
i pusti, nek počiva ! 

6 . 


Bez tebe sam — ladja mala, 
što je vjetar morem goni, 
igrajuć se po volji je 
vrhom nosi, do dna roni. 

Bez tebe sam — zadnja lasta, 
što je družba ostavila, 
a zima joj nemilosno 
malo srce salomila. 

Bez tebe sam — zlatna žica, 
ali tvoje ruke nema, 
da me dirne, bez tebe sam 
zlatna žica, ali — nijema. 

7. 


Još nebom zadnja zvijezda sijeva, 
na pozdrav zori slavuj pjeva ; 
sa pjesmom tih se vjetrić bori, 
lahorak divno ko da zbori : 
dodji ! 

I u mom srcu pjev se budi, 
iz mojih u svijet leti grudi, 
a jedna tek ga želja ljulja, 
ta želja vjetra i slavulja: 
dodji ! 

Oj dodji, da ti srce dade 
svoj svijet i sreću, svoje nade, 
u tihoj što su noći cvale, 
pre nego zginu nade male, 
dodji ! 


II 









8 . 


O, ljubim tebe kao zvjezdne noći, 
kad bajnim mirom mjesec svijet oblijeva, 
o ljubavi kad cvijet i travka sniva, 
o ljubavi kad sjetan vjetrić pjeva. 

O, ljubim tebe kao rujnu zoru, 
kad lako slijeće zemljici na grudi 
i polagacko otvara joj zjene, 
da cjelovom je plamenim probudi. 

O, ljubim tebe kao sjajno sunce, 
kad grleć’ zemlju širi svijetlo svoje, 
o, ljubim tebe kao spas što ljubim, 
ti zvijezdo, zoro, sjajno sunce moje! 


12 


9 . 


Na glas tvoj, dušo, slatki 
zapjele ptičice, 
na plamen oka tvoga 
zasjale zvijezde sve ; 
na zagrljaj tvoj meni 
zasjala sunca sva, 
na cjelov tvoj se vrata 
otprla nebesna. 


*3 














10 . 


Ja moljah jasnu zvijezdu večernjicu 
na vedru kad se vinula pučinu, 
da pjesmu ti ponese potajnicu, 
što sjetna mi se od srdašca skinu : 
i da te pita, da V mi srce tvoje 
još čuva ljubav kano za te moje. 

I goluba slab u daleke strane 
i jadno mu otvorih srce svoje, 
da leti k tebi, da ti na grud pane, 
da sluša, — srce bije V za me tvoje, 
i da ti reče — kano čedu mati : 
ja čekam tebe, daj se vrati, vrati .. . 

Ja moljah vjetar, štono svijetom leti, 

da bude glasnik tebi u tudjini, 

da rodnog kraja, drage da te sjeti, 

što za tobom je tisuć jada kini, 

što s tebe tuži, suzne su joj oči, 

i da te pita, — kad ćeš, kad ćeš doći ? 

Ja čekah zvijezdu, crn ju oblak skrio, 
tek sjetna nešto mignula je blijeda. 

Moj golub bijeli, tek što doletio — 
već mre, a mrijuć tužno pripovijeda, 
tek vjetrić — dalje leteć — nešto zbori 
o plamenu, što davno već ne gori. 

11 . 




Imah konja, do sunca me 
vilovnjački zanijet znao, 
al mi konja strijela šinu, 
pa mi jadan smalaksao. 

Bila strijela oko tvoje 
ranila nas obadvoje. 

Tuga mi konjica mori, 
više se sa zemlje ne da, 
srce moje izranjeno 
nekom željom smrt izgleda. 
O, da barem ruke tvoje 
Sklope tihe oči moje. 

12. 


Ranjena sam, — preboljeti ne ću. 
Sunce gasne. 

Zbogom, dane, zbogom vedra nado, 
pjesme glasne! 

Ah, kako se stiska moja duša, 
kako strada, 

pod težinom ljudi i života 
kako pa.da! 

I nikad se više dignut ne ću, 
nikad više- 

Vehli listak, što ga pustom granom 
jesen njiše. 

Vehli listak, što samotan trune 
na toj stazi, 

gdje ga sva ko nemilosnom nogom 
gazi,-gazi! 

13 . 


PATMOS. 

Spušta se sunce k zapadu 
i samo što ne zadje, 
veliki talasi odniješe 
krcate, gizdave ladje. 

Sama na svome otoku 
jarbole p atim njine, 
i gledam, kako ih gutaju 
beskrajne, vječne daljine. 

Odniješe škrinje puncate 
bisera i opala •— , 
to mene nose, — ja sam to 
od same sebe im dala. 

To moja je mladost sunčana, 
to moja je duša žarka, 
moja je čežnja beskrajna, 
zadnji je san i varka. 
















Večer je — s tornja spuštam se 
sav ću svoj otok obaći, 
da vidim, što mi je ostalo, 
da vidim, što ću još naći. 
Pijesak i pijesak, — kaljave 
školjke i pužići mali — 
pa zar ste to mi — i samo to 
za moje biserje dali ? 

I smijeh se ludi i očajan 
otokom mojim razlijega, 
a jato drijemnih galeba 
iz sna se diže i bjega. 

Na mojoj harfi pucaju 
napete srebrene strune, 
a s moga oka goruća 
za suzom suza se trune. 


III. 


Tmina i tmina . . . Kadikad 
krvava munja bljesne, 
stostrukim onda gromorom 
o strme hridine tresne. 

Na hrptu se divljih talasa 
nemoćna ladja ljulja, 
a na moj žal se talože 
kupovi crijepa i trulja. 

Ko žrec iz doba pradavnih 
kraj svoga stojim oltara, 
zaklinjem tala>se : čuvajte 
od lukavih me brodara ! 

Poznam ih. Plačuć’ silaze 
sa ladje im lomne i slabe, 
a onda — tek ih je minuo strah, 
nevjerni plijene i grabe. 

IV. 


Iz šuma, buke, gromora 
zvukovi k meni prse, 
kao da jedra pucaju, 
ko da se jarboli krše. 

I vrisak čujem, štono ga 
radjaju smrtne muke . . . 

A meni usred zakletve 
padoše klonule ruke. 

A onda ... Ah, onda trgam si 
to srce iz njedara, 
za čas — i već je planulo 
na vrhu mog oltara. 

Pa eto sjaje ko ognjen stup, 
sred lomljave strašne svijeti : 
Dodjite — nosite — moja je kob 
izgorjet za vas i mrijeti ! 

14 . 


PROLJEĆE. 

Sad bi se morale vratiti laste, 
jorgovan cvasti, 
mladi slavuji gnijezda savijat, 
a jasno sunce sa svojih visa 
otvarat pupove ruža — — — 

I pjesma bi se, — prepuna vedrih 
raskošnih slutnja, 

iz zemlje što se pod plugom dižu, 
ko s žrtvenika dimovi tanki — 
morala kriliti k nebu. —- 

Sad bi se morali s bregova naših 
krijesovi sjati, 

sa svakog okna smiješit se cvijeće, 
pod svakim krovom drhtati srca 
šireć’ se željom života . . . 

Kiša i kiša ! . . . Sad ledene kapi 
pupove biju, 

lijena se magla povlači zemljom 
a sitne klice plaho se stišču 
i šapću : proljeća nema ! 

Spavaju srca ko zastrta, prazna 

okna bez cvijeća, 

poljane kalne, prostori zračni 

bez svijetla, boja, bez glasne pjesme, 

bez tebe, proljeće — sunce! 

15 . 


I OPET. . . 

I opet život sidro diže, 
iz mirne luke brod će moj. 

Ja ne znam, koj’ me vjetar nosi, 
za put i cilj ne marim svoj. 

Gle valovi se ispoa mene 
ustrmljuju u silan brijeg, 
čas dižu brod moj u visine, 
čas u nizine bace njeg\ 

Na krmi stojim i prkosim, 
otimam bezdnu brodić svoj, 
sa vjetrom, valom ja se borim 
pobijedit hoću udes moj. 

A1 eto teška magla pada, 
zastire svijet i božji svod . . . 

Ah možda na dnu oceana 
već sutra bit će i moj brod ! 

16 , 


Ja skidam svoje jade sve 
i slažem od njih gore, 
sve one brige besplodne, 
što moju dušu more. 

Na mojem čelu nabor svak’ 
već vedri se i gladi, 
iz kuta dižem putni štap, 
a duša mi se mladi. 

Oh, u svijet! — Ti ćeš sa mnom poć’, 
ti, moja vedra ćudi, 

i bit će, ko da dječji smijeh 
sred mračnih ide ljudi. 

I gdjetko stat će, k6 da se 
davnina davnih sjeća, 

ii kao da je u taj čas 
pokraj njeg’ prošla sreća ! 

17 . 

POPIJEVKA. 


Ja jesam miran, stalni plam, 
a ti si leptir lud, 
što leti, leti kojekud, 
a za čim ? — Ne zna sam. 
A1 napokon i napokon 
se ipak vraća on : 
oblijeće miran stalni plam, 
što traži ? Ne zna sam! 

Ja ponosna sam mirna hrid, 
ti obijestan si val, 
što bježi* bježi svaki čas 
i hrid i rodni žal. 

A1 napokon i napokon 
se ipak vraća on ; 
i ljubi hrid i ljubi žal, 
što traži ? Ne zna val. 

A1 jednoć nać* će leptir lud 
tek pepel, a ne plam, 
i hrid će tražit valić moj, 
al žal će naći sam. 

Ah napokon i napokon 
i ti ćeš morat znat, 
da sve na bijednom svijetu tom 
svoj zadnji ima sat. 

JA MIŠLJAH 

Ja mišljah, — tvoja ozvala se duša 
na zov moj glasni; 

ja mišljah: đoć’ ćeš pre neg’ proljet grane. 
U časak kasni, 

kad s juga dune prvi dah života, 
u tihoj noći 

iz sjemena kad otimlju se klice, — 
da tad ćeš doći . . 

I tad ćemo po starom stupat polju 
ko djece dvoje, 

pa milovat ću okom vlas ti, čelo, 
sve biće tvoje ! 

Od moje sreće, kud god stanem, svud će 
izbi at cvijeće . . . 

Ah tvoja duša čuje zov moj glasni, 
al doći-ne će ! 

19 . 


Ti ideš k meni . . . Čekala sam dugo 
u čežnji, strahu —- 
i slušala sam, ne čujem li putem 
već stopu plahu. 

0, čula sam ju ! Pošla je i stala, 
sve : bi ii ne bi, -— 
a moja duša prostrla se cijela 
ususret tebi ! 

Ti ideš k meni! . . . Reci, što mi nosiš : 
mrak ii vedrinu ? 

Blagoslovljen tvoj korak, pa da nosiš 

tek bol i tminu, — 

pa da ti noge okrutno po zadnjem 

mom cvijeću staju, —* 

u mojoj duši gori tisuć sunca, 

što tebi sjaju! 

20 . 


A DANI IDU. . . 

A dani idu bogati i sretni 
i puni sjaja, 

i puni pjesme kraljevske i vedre 
ko odjek raja . . . 

Daj, da se duša napije ljepote 
i u se sklada 

svu svoju sreću, ponosniju sto put 
od njenih nada. 

Jer . . . doć’ će dani čemerni i mračni, 

znam, da će doći, — 

nek onda sunce ovih dana zasja 

iz tvojih oči. — 

Nad bijedu nek nam onda nose dušu 
te naše pjesme . . . 

Nek dodje život — čekajmo ga mirno : 
nas prignut — ne sm’je ! — 

21. 


CUJ ZVEKET . . . 

Čuj zveket ... To su zveknuli lanci. 
Skovah ih sama ! 

Gle, sva su redom gasnula sunca. 

Zgasih ih sama ! 

Svijetovi silni, — ja ih sagradih 
u svojoj duši, — 

cvjetnjaci bajni, hramovi divni, — 
ja ih poruših. 

Što veliš? — Život? — Život je htio? 
Ne! — Ja sam htjela. 

Ja sama trgam gizdavu krunu 
sa svoga čela. 

A dalje ? . . . Dalje ? O nemoj pitat 
za našu sreću ! 

S prezirom gledam na sve, što bacam — 
tek na nju — ne ću I 

22. 


ĆUDLJIVO BlCE . . . 

Ćudljivo biće . . . Kako se zoveš ? 
Istina ? Laž ? To ne znaš ni ti. 

Čas me odbijaš, čas opet vabiš, 
a nikad ne znaš : ne bi — ii bi. 
Kakvom sam čežnjom nekad te zvala, 
tvoj odziv bješe — nehaj i led. — 

Sad te ne zovem, sad ti me tražiš, 
plam ti. je pogled, riječ ti je med. 

Sad — kad sam sama probila put svoj 
kroz krš i pustoš, — sad kad ja znam 
i kako žarka kroti se čežnja 
i kako živi gasi se plam ; 
sad — kad je moja učila duša 
podnijeti muku i ljubit nju, 
ljubiti put svoj, — patnju i borbu . . . 
ćudljivo biće, što tražiš tu ? 


29 




23. 


OTEŠČALE MI VJEDJE . 

Oteščale mi vjedje s teških suza, 
što ne će da se po mom licu spuste, 
zamutile se oči i ja gledam 
na svijet i život ko kroz magle guste. 

U ušima mi šumi kao uzdah, 
ko tihi jecaj — ne znam s čije grudi — 
zar plačeš ti ? II ja ? II netko drugi, 
tko ne zna mrijet, kad život mrijet mu sudi. 

S daljine tamo idu zvuci drugi, — 
ah, to su moje stare pjesme vedre, 
nada mnom lijeću ko oblaci sjajni, 
što bezbrižno po zračnom moru jedre. — 
Oteščale mi vjedje, — ja ih sklapam, 
ne marim gledat u visine plave, 
a moja duša smata svoja krila 
ko ranjen orao povrh trudne glave! 

24. 


U mojoj duši dižu se slike 
čudne i šare, 

usnule želje, stišani grijesi 
i rane stare. 

Neskladan kaos ! ? — Zrcalo to je, 
mene mi kaže, 

a ja bih htjela smrvit ga, zdrobit, 
kliknuti : laže ! — 

II lažeš ti, neslomiva vjero 
u čistu sreću, 

što tjeraš mene, da vječno tražim, 
što naći ne ću ! 

II lažeš ti, — duboka slutnjo, 
da ima kraja., 

gdje ima slast bez kajanja gorka, 
ljubav bez vaja ! 

25. 


Tvoj glas je zvonak ko kada se biser 

po srebrenoj zdjelici trusi, 

tvoj glas je tihan ko baršunom da se 

sm’ješeći šuljaju dusi; 

tvoj glas je topal ko proljetni lahor, 

kad oko lica mi struji, 

tvoj glas je kao sanjarska pjesma, 

što noću tihano zuji. 

Tvoj glas je plamen, što grješna zemlja 

nebu ga svojemu pali, 

tvoj glas je sunce proljetno, s kojeg 

kora i led se tali, 

tvoj glas je jezgra, oko nje silni 

sjajni se radjaju svijeti; 

tvoj glas je . . . Dodji, pričaj mi, pjevaj, 

kada ću morati mrijeti. 

26. 


Ah, nesta dana svibanjskih, 
gle, posljednje mu noći — 
ti ideš — ideš proljeće, 
i ne ćeš više doći. 

Otrusio se sav tvoj cvijet 
i raznio po prahu, 
izgorio je miris tvoj 
u žarkom ljetnom dahu. 

Kud gledam, svud izbija plod 
na vlati, granam svjema, 
svud stupa ljeto bogato, 
al tebe više nema. 

Za tvojim cvijetom, mirisom 
isplaka.ne su oči . . . 

Ah, otišlo si proljeće — 
i ne ćeš više doći. 

27 . 


Ah, moja. ti je duša ko struna ćutljiva, 
medj svijetom i medj nebom ju sudba napela 
pa zujat mora, kad je visine takne dah 
i kad se u nizini zavitla sitan prah. 

A1 to su zvuci kratki ko kratki uzdasi, 
što ostali bi sami, da nije ljubavi. 

Tek ona znade hvatat samotne zvukove, 
tek ona veže iskre u sjajne snopove. 

Ta moja ljubav ! U njoj odiše čitav svijet 
i beskrajnih visina daleki plamen svet, 
a ja je nosim tebi i moram takvu dat, 
da bol ti nosi jedan, a sreću drugi sat. 

28 . 


SJETA . . . 

Turobna sjeta na dušu pada 
vani je mrak i tama. 

Ko da već ne ću gledati sunca, 
ko da ću ostati sama. 

Sama ko prije . . . Ah ne ko prije 
vedra u toj samoći. — 

Zadnje mi cvijeće umire tiho — 
tamne se spuštaju noći ! 

29. 

I TI I JA. . . 

I ti i ja, je P da smo bili hrabri 
i tako jaki, 

kad ponosno smo podignuli na se 
svoj križ jednaki. 

0, kako strpljiv stupao si pod njim 

ti, — zadnji sebi! — 'Y 

i drhtao tek, kad si plaho pito : 

je P teško tebi ? 

A kada klonuh, zvao si me: tamo 
gle, našu metu — 

daleka polja, sva u zlatnom sjaju ^ 

i crven-cvijetu . . . 

O crven-cvijeće! . . . Nije za nas cvalo 
moj dobri druže ! 

Sad grob tvoj prima moje zadnje suze 
i — bijele ruže . . . 

30. 


Ne mogu ja svoj pogled s tebe skinut, 
a sve se pitam: jesi P — nisi P ti ? 

Zar jučer još da ljubila sam tebe, 
ii sve, što bješe, zar su bili sni ? 

Ko da se vraćam iz dalekih strana, 
ko da sam stala pred osamljen hram — 
sve, sve ko prije . . . tek su zvona tiha, 
tek na oltaru gasnuo je plam. 

A moja duša ne zna više molit, 
a srce ne zna, što je sveti stra\ . . 

Sve — sve je danas, što je jučer bilo, 
tek ti ne ti — ii ja — ne više ja! 

31. 


CARMEN 

Ne tudji se, — ne reci: sutra! 

Što sutra bit će, bog to zna! 

Znaš možda ti: što danas ljubim, 
da V ne ću sutra — prezret ja! 

Ta srce mi je more, što se 
na lagan dah uzbudit zna, 
a za čas opet sva pučina 
ko zrcalo se prazno sja. 

O tebi moje srce sniva, 
a zadnji to je njegov san. 

Ko kralja svog te danas čeka, 
ne, — nemoj reći: sutradan! 

Znaj, sve što danas žarko žudim, 
što ljubim, — danas žarko hoću steć’, 
a kome danas krunu nudim — 
raskrunit znam ga sutra već! 

Plam, oganj ti je moja duša, 
al sutra — možda — studen led. 

II dodji danas — ili nikad, 
to gorda mi je zapovijed. 

Ne tudji se, ne reci: sutra! 

Što sutra bit će — bog to zna! 

Znaš možda ti : što danas ljubim, 
da ne ću sutra — prezret ja. 

32. 

JESEN. 

Gle, kako se sive motaju magle, 
a kiša lijeno pada, 
s grana se spušta uvelo lišće 
ko s umornog srca nada. 

Pusto i nijemo... Gdjekoja kaplja 
na prozor mi tiho kuca, 
a moje srce sjetom se steže 
i jedva da još mi kuca. 

0, dodji k meni ! Daj da u svojoj 
ja tvoju osjetim ruku 
i znam, da jošte ima života 
i u tom mrtvačkom muku. 

.A tad mi pričaj, da ima munja 
nad ovim oblačjem sivim, 
da ima sunca i da me ljubiš, 
da jesam i još da živim ! 


33. 

LJUBAVI MOJOJ . , . 


Ljubavi mojoj hoće se cvijeća, 
crvenih ruža, 

hoće se zlatnog, sunčanog sjaja, 

gizdave pjesme, 

hoće se vedroga neba ! . . . 

Ah gdje ću naći crvenih ruža, —- 
jesen je kasna! — 

Maglom se cijeli put moj ornata, — 

ne vidim sunca, 

ne vidim vedroga neba . . . 

A ljubav moja svedj za mnom ide 
šapćuć’ : daj, vodi 
u kra.j me tajni, gdje crven-ruža 
vrh zlatnog vala 
čudesnu šapuće priču . . . 

Jesen je kasna . . . Sad nema ruža! 
Srce mi puca, 
a vrući mlazi crvene krvi 
bilježe put moj. — 

Na, eto ti crvenih ruža !- 

A žarka čežnja ko zlatna lava 
probija s grudi . . . 

Gle, crven-ruža na njoj se njiše, 
šapćući tebi 

čudesnu, otajstvenu priču . . . 

34. 

ZNATE LI. 


Znate li ? Sjever je ulicom praznom 

pomamno leteć 

bacao u vis prašinu snježnu, 

gudio pjev svoj 

ponosan, snažan . . . 

A mi smo, znate li, stupali noću, 
vi i ja — sami ! 

U duši mi je pjevala proljet, 
jorgovan cvao 
i sjalo sunce. 

Tiho se smijah tom sjeveru leđnom, 
što vitla snijegom, 
što trese stakla svjetiljke mračne, 
da plaho zveče 

u pustoj noći ! 

% 

I tiho pitah: kad ćete doći 
donijet mi sunce, 
proljet i jorgovan plavi ? 

A vi ste hladno 
kliknuli: nikad! 

A za čas vaš se gubio korak 

ulicom praznom 

čvrsto i stalno, kao da svaki 

oholo meni 

ponavlja: nikad! . . . 

Kroz prozor sjajno smije se sunce, 
pred kućom vi ste ! — 

U vašoj ruci jorgovan plavi — 
i tiho — tiho — 
otvarate vrata ! — 


MOJIM DVOROM . . . 


Mojim dvorom pod prozorom 
cvate ruža malena, 
od laskanja slavujeva 
sva je rumena, 
a od moga uzdisanja 
bijedna, žalosna. 

Pognula se k crnoj zemlji 
njena glava mladjana, 
iz časke se na tlo stresa 
rosa biserna, 
vidjela je, kako pade 
suza jadovna. 

Doć’ će sunce, popiti će 
s zemlje sjajnu rosicu, 
doć će drugi, otrti će 
gorku suzicu, 

dok se nećkaš brati ružu, 
ljubit djevojku. 

želja. 

Ide priča : labud bijeli 
s ovim kad se svijetom dijeli, 
s andjelom se božjim brati, 
koji će mu uz smrt stati. 

Plačuć andjel s neba leti, 
krila će mu razastrijeti, 
pridržat ga kano brata, 
dok ga smrtna borba hvata. 

A labud k nebu pogled diže 
do andjela se vine bliže 
i pjeva . . . 

Naokol božji dršće svijet, 
u ovcu vuk se kroti, 
visoko glavu diže cvijet 
ko žrtven plam divoti. 

U zubu zmijski gasne jed 
i stvara se u melem, med; 
sustane vjetar, šumno vrelo 
ko da se u svom tijeku smelo — 
sve šuti — šuti! Jedva diše 
u mrkoj spilji divlja zvijer; 
i sav svijet slavi pjesan, božju kćer 
uzneseno joj šapće: više, više! 


44 


A ljudsko srce puno jeda 
ozdravljuje i k onom nebu gleda, 
i vjeruje i čisto je ko dijete, 
kom andjeli uz posteljicu lete. 

Zamire pjesma, ide u visine, 
da labudjoj si duši mjesto sprema, 
zamire pjesma, čas se s svijeta skine, 
jer na tom svijetu — andjela već nema. 

O, da sam labud, labud bijeli — 
životom zakleh ono nebo, 
krvnika nek mi šalje orla, 
što kljunom bi mi prsa grebo ; 
što dijelio bi dušu s žićem, 
a da je ne razdijeli, 
na vječnost da sam umirući, 
pojući labud bijeli. 

I da mi pjesma bude pjesmom, 
od koje zloća mrije, 
da bude vječnom, svetom česmom, 
iz koje sav svijet pije. 

Da iz nje ljubav piju ljudi, 
da bude blagost svakoj duši, 
da bude pokoj svakoj grudi, 
i da mi nikad ne presuši. 

Da pred njom gasne zmijski jed, 
da bude melem, slatki med; 
da pravda sine povisoko, 
kudgodjer sijeva božje oko, 
o sebi smrska sila ljuta 
k slobodi rob si nadje puta . . . 

Od svijeta kad se duh moj dijeli, 
o neka budem labud bijeli. 

ROMANCA. 

Ima neka djevojka 
vesela i mlada, 
nudjali joj prstene, 
nudjali — bez nada. 

Ima neka djevojka 
vesela i mlada. 

Sto se nećkaš, djevojko, — 
zbori stara teta, 
tvoji prosci odlaze, 
lete tvoja ljeta — 
nije uvijek djevojka 
vesela i mlada. 

Neka, neka odlaze — 
još će jedan doći, 
ti ćeš vidjet, onaj — ne, 
onaj ne će proći — 
pak se smije djevojka 
vesela i mlada. 

Ima netko, — djevojka 
dugo mu se nada, 
a da drugu ljubi on 
odavna i sada, 
toga ne zna djevojka 
vesela i mlada. 

38 . 

VIZIJA. 

,,0, moja kćerce, gdje tvoj je pjev? 
Kuća nam tiha i pusta ! 

Gorak i prazan pogled je tvoj, 
nijema su mlada ti usta!” 

Pod suzom moj se slomio glas, 
ne vidiš ? Suncu tonut je čas, 

mrak ide, majko! 

U mraku će opet sklapati se 
blijede i mršave ruke . . . 
iz svake im žile čitaš tek 
stradanja, patnje, muke! 

A1 nemam kada podat im dar, 
srce je moje plamen i žar, 

ja ljubim, majko! 

Letim, ta dragi me čeka moj, 
on — moja misao svaka, 
ko slijepa letim, ne čujem već 
jadnoga jecaj prosjaka. 

Hoću da grlim vojna-i gle, 

ruke mi blijede, ko one dvije 

prosjačke, majko! 

I trnem sva ... A zagrljaj moj 
tako je nijem i ledan •— 
vojna mi hvata tuga i strah, 

pogled mu tih je i bijedan. 

A ja ga ljubim nad život svoj, 
on meni svijet je i raj je moj, 

sva sreća, majko! 

Tek kad ću da vojna zagrlim svog, 
jeca mi nešto vrh glave, — 
blijede mi ruke, ko one dvije, 
mislim da dragoga dave. 

I klonem tada, ledenim se ja — 
ah noć je 1 — Sunca su zauvijek sva 
ugasnula, majko! 

BALADA 0 KRALJICI I PAŽU. 

Dugo su šumom lutali 
Kraljica i njen paž — 
ne pamtim njenog imena — 
on zvao se Vječnotraž. 

On nije ništa vidio 
ni čuo, nego nju, 
vele, da on je živio 
tek za nju, kraljicu ! 

On pute joj je ravnao, 
kuđgod je stupala, 
i cvijeća joj je nosio, 
kadgod je prohtjela. 

I koješta i mnogošta 
znao je njezin paž, 
a onda bi mu šaptala : 
moj dragi Vječnotraž ! 

Oh tad bi šuma zvučala 
od pjeva njegovog, — 
a on je bio ponosan 
i sretan kao bog. 

Od želje on je gorio v 

da život za nju da — 
i tako rad bi htio mrijet 
šapćući : kraljica! . , . 

A1 kraljici je napokon 
već šume bilo dost, 
pa reče : dragi Vječnotraž, 
ta sve je to — tek post. 

Što cvijet i pjesma? — od toga 
ni gladan niti sit! 

Ja hoću drugo, pažu moj, 
i bolje će mi bit. 

A paž joj na to : kraljice, 
ta zašto nosim mač? 
pa da me glave stojalo, 
što želiš, — sve ću naćM 
A1 ona : čemu vadit mač, 
kad za moj obruč zlat 
sve kupit mogu . . . ,,Kraljice, 
ti ne sm’ješ krunu dat ! n 

I ruke su mu klonule, 
a srce stego led, 
pa, vele, jedna suza tek 
niz obraz kanu blijed. 

I stao je i šutio 
ko kamen tvrd i tup, 
a ona se je smijala, —* 
što paž je tako glup. 

I otišla je, — tko zna, kud 
u selo ili grad, — 
i krunu s glave prodala 
i dobro joj je sad. 

U šumi vam je osto sam 
sirota Vječnotraž — 
i ako živi, misli još : 
je I’ svaka kruna laž? 


40. 

JOŠ JEDNOĆ. . . 

Još jednoć k vama, samotne visine, 
još jednoć k suncu! 

Još jednoć piti svijetlo i slobodu 
vam na vrhuncu... 

Još jednoć, srce, ponosno i vedro 
ti daj pregori, 

Još jednoć, dušo, kraljevskom se pjesmom 
ti daj otvori ! 

Još jednoć da sam jača od života 
tek s cvijećem svojim, 
da iduć’ svijetom nit za i što strepim 
nit čeg se bojim. 

Još jednoć !...' Časak !... Umorne su noge; 
uzalud — htjeti! 

Visine mirne, ja ću na vas gledeć’ 
od čežnje mrijeti! 






41 . 

Daj vijencem ruža crvenih 
ovjenčaj lutnju moju, 
ja moram opet nositi 
med ljude pjesmu svoju. 

Ta gledaj, svijetom ide bol, 
o daj, da za njom krećem 
i daj, da na nju svoju krv 
i svoju pjesmu mećem. 

Pa možda tkogod digne pest, 
da svoje lance skine, 
pa možda gdjekoj’ plamen čist 
iz crne skoči tmine, 
pa možda da se glasu mom 
od suze odziv rodi 
i pjevati će ljubavi 
i ponosnoj slobodi ! 






1 


- 5 * 






42 . 


NA MOLU. 

Sve blago nose — svoje škrinje male 
i žure, grnu na golemi brod . . . 

,,Gle ostavlja nas krv od naše krvi, 
sa rodne grude bijedan seli rod. 

Na ognjište mu glad i očaj sjeda, 
a svaki dan mu novu nosi zlijed, 
za brazdom brazdu tvrdi tudjin grabi, 
a naša krv u tudji mora svijet”-- 

Ah, ko da lava tijelom mi se lije, 
i ko da srce reže oštra brid . . . 

Ne reci : krv je to od moje krvi, 
što nevjera, sramota je i stid; 
to snažnih djeda beskrvna su djeca, 
i starog stabla to je truli plod . . . 

Ti otri suze ! — Žurno, kapetane, 
na tudji žal istresi krcat brod! 

Tek stoj, dok rečem: I vaše je oce 
pritisko glad i bio očaj ljut, 
ne novcem, ne, već olovom i sabljom 
od praga ih je tjero tudjin ljut, — 
al stojali su ko pećine tvrdi, 
u šaki mač i plug u ruci svoj, 
pa vragu krv, kad vrag je krvi htio, 
al svome tlu su uvijek dali znoj. 

Ah, oci moji! U toku je sablja, 
tek znoja žedja vaše sveto tlo — 
i ništa više, — ali vaša djeca, 
ah, jadna djeca, nemaju ni to. 

O, ne diž’te se iz grobova vaših, 
od stida da vam ne potamni lice, 
kad stupite na ostavljene prage, — 
Ajd, kapetane,. ajte, — kukavice! 

43 . 


Ah, mladosti, ja gledam za tobom, 
daleko si — gdje nebo zemlju ljubi, 
a mpje vedro ne će ludilo 
da kao ti se u daljini gubi. 

Još blagi umor ne će k meni doć\ 
da tiho na me stavi ruke svoje 
i da ugasi na usnama smijeh 
i maglom da prekrije oči moje. 

Ja moram gledat, — ah, ja moram poć’ 
gdje uzdah se i gdje se poklik čuje, 
na stražu moram stat i ostati, 
gdjegod se mač i gdje se lanac kuje. 

I gdje je borbe, moram klicati : 

Ta ljudi ste — o diž’te glave gori . . . 

0, Bože pravde, ne daj da sam glas, 
što javlja se, pre neg’ što kamen zbori. 

44 . 


Ja ljubim onaj mrmor ljut, 
s daleka što se javi, 
kad pane tupi, blijedi strah 
po lišću i po travi; 
ja ljubim onaj oštri šum 
oluje nagle, bijesne, 
kad prva munja šine zrak 
i prvi grom kad tresne. 

Ja ljubim onaj sveti čas, 
kad usred teške tmine 
slobode prvi svijetli znak 
i prvi „ne ću” sine, — 
kad puca. okov kao nit, 
a duša drijem svoj stresa, 
i digne krila ponosna 
do sunca i nebesa ! 

45 . 


JA NE ĆU. . . 


Ja ne ću, da me itko od vas žali, 
kad na svom putu, 

za svojim ciljem razbijem si glavu 
o stijenu krutu ; 

ni onda, kad će samo rug i prezir 
tragom mi ići, 

ni onda, kad me sruše, ne bojte se, 
ja ću se dići. 

A1 kada sjednem ukraj puta svoga 
i skrstim ruke, 

kad ne uzdršćem više ni od sreće 

a ni od muke, — 

vjerovat ne ću, kada ne ću ljubit 

što ljubim sada, — 

tad dodjite i nek me svatko žali — 

al istom tada! — 

46 . 

Padaju sj-ene — ja dršćem, ne znam, 

što će mi doći — 

jesu li znaci velikog svijetla 

ii vječne noći ! 

Padaju sjene, srce se steže, 

sklapaju vjedje- 

putnik sam, koji na putu svome 
sablasti gledje. 

Možda su čudna drveta samo 
usput što stoje — 

Kad plane sunce, stidjeti ću se 
te strave moje . . . 

Možda nad mojim samotnim putem 
giblju se stijene — 
i survat će se — pred mojim ciljem 
zdrobit će mene ! . . . 

47. 

PRED BOŽIĆ. 


Kupite, gospo ! — Kršni Slovenac 
zeleni borić mi nudi, 
a glasna, sjajna božićna priča 
u mojoj duši se budi. 

Kupit ću . . . kitit svime, štogod sam 
otela tebi, živote, *— 
ah, bit će na njem ljubavi, sreće, 
ponosa i ljepote. 

A tu je uza me stala sirota 
i gleda boriće, gleda. — 

Uz slabu baku plaho se stiska 
unučad sitna i blijeda. 

Ne mole ništa, — odlaze tiho 

ko sjene u pokornom muku.- 

Odnose sjajnu božičnu priču: 
pada mi borić iz ruku. 

48 . 


DUŠI... 

Ti da si moja, dršćuća dušo, 

Što tu se jadaš 

i nebu tamo i zemlji tudjoj — 
što srćeš, padaš . . . 

Ti da si moja, dršćuća dušo, 
što suze liješ 
u svoju bol i mene samu 
ni tminu kriješ? ! 

Ja ne ću suza, — nisam ih htjela 
od prvog daha, 

ja ne ću živjet gledajuć’ život 
prepuna straha ! 

Ja hoću mrijet — al s ponosnom pjesmom 
sred osudnog boja . . . 

Ti bijedna, mala, dršćuća dušo — 
ti nisi moja ! 

49 . 

PA NEMAM NIŠTA . . . 


Pa nemam ništa, neg’ tu svoju glavu, 
što ne će da se prigne pred životom. 

Pa nemam ništa, neg’ tu živu dušu, 
što vječno čezne za vječnom dobrotom. 
Baš ništa — neg’ taj žarki, strasni nemir, 
što kao lava kipi mi u grudi, 
i što me tjera po krajini pustoj, 
da vapim : dan je, đižite se ljudi ! 

Pa nemam ništa, neg’ tu svoju ljubav, 
što nosim svijetu i kad on me bije — 
i onu vjeru, da još ima sunca 
i onda, kad se za oblakom krije . . . 

Ah imam, imam — vas, kraljevski čaši, 
kad tvrd mi kamen iskrom odgovara — 
i kad u mojoj zamračenoj duši 
u blagu ljubav mržnja se pretvara. 




61 




50 . 

NE VEŽITE MI . . . 

Ne vežite mi smjelu splav 
sred vaše mrtve luke, 
s daleka čujem žvižd i šum 
i poznam ove zvuke. 

Oluja ide — val i zrak 
već njena krila tresu, — 
ja moram kao galeb siv 
ususret njenom bijesu. 

Ja moram klikom ponosnim 
sokoliti mornara, 
na svjetionik kucati 
i buditi stražara — 
ja moram, — dok u divlju noć 
ne padne plamen prvi, — 
a onda neka talas ljut, 
i splav i mene smrvi ! 

51 . 


Oluju pitam : gdje se radjaš 
i gdje će tebe smirit kob? 

A ona huji : svijet mi zipka 
i cijeli svijet je meni grob. 

Ja vječna čežnja ljudske duše 
i jezgra njenih sanja svih — 
ja ničem svuda, gdje se pati 
i gdje se bore kao ti ! 

Jer ja sam glasni, gnjevni prosvjed, 
što muti lijeni, mirni san, 
kad podlost davi svoju žrtvu, 
da sebi spremi svečan dan. 

Da, tamo ničem, gdje se lome, — 
a gdje se slome — ondje mrem 
i škripljuć zubma gledam, kako 
na duše pada lijeni drijem! 

52 . 

PA RAVNO NAPRIJED ! . . 

S daleka ide rnrmor ljut 
i bijesan zuj po zraku, 
a munje žarke, krvave 
bilježe put po mraku, 
kud niski teški oblaci 
ko strašna avet žure. — 

Ajd za mnom, sivi galebi, 
ta mi smo djeca bure. 

Haj, kako kipe talasi 
i kako dršću hridi, 
al naše srce drhtati 
i strepiti se stidi. 

Ko ocjel živci napeti 
sve zuje kao žice, — 
pa ravno naprijed galebi, 
oluji baš u lice 1 

53. 

PJESMA. 

Ne cvatu već ruže? 
Zar zbilja ne cvatu 
I nebo ne gori 
u žeženom zlatu? 

A srce? — Sve tiše, 
laganije bije? 

A pjesma se rjedje 
i mirnije vije? 

O, čekaj — razbit ću 
tamnicu svoju, 
i u polju naći 
još ružu koju ! 
Slobode i sjaja 
još pit ću i piti, 
pa kucat će srce 
i pjesma će biti ! 




S 

54 . 


Moja duša širi krila 
Na ponosan lijet, 
k suncu moram, tijesan mi je 
i pretijesan svijet. 

Sigrati se moram s munjom 
dražit njezin bijes, 
baš onamo stati moram, 
kud će njezin trijes. 

Čekat moram, dok opali 
smjeli obraz moj 
i baš tad ću najvedriju 
pjesmu pjevat njoj 

55 . 


O, DODJI K MENI. 

O, dodji k meni, ti mala dušo, 
žedna visine ! 

Naučit ću te, ;— prkosno kako 

lanac se skine, 

kako se diže, kako se leti 

nad ove trice — 

i letjet ćemo kao dva orla, 

kraljevske ptice. 

Ti ne ćeš više klanjat se, ne ćeš 
molit se nikom. •— 

Na istok ćejmo, ususret suncu 
ponosnim klikom. 

I u slobodi beskrajnoj ćemo 
kupati krila «— 
i bit će sunce u tvojoj duši, 
gdje noć je bila ! 

56 

LETJELI SMO 


Letjeli smo na krilima 
od sunčanih sjajnih zraka, 
letjeli smo, — onda prsnu 
na nas blato — do oblaka. 

Sa zemlje je, iz jazova, 
iz truleža blato bilo. — 

Zar pogodi ? Zar oblati 
naše čisto bijelo krilo? 

Sjećaš li se naših suza? 

Oprale su krila nama. 

Hajdmo, — za nas nije zemlja, 
nije njena bijedna tama. 

U visine ! U prostranstva, 
kud nas vječne čežnje vode — 
u visine dižimo se, 
djeca sunca i slobode ! — 

57 

Ja doći ću, da kod tebe se sklonem 
u sumrak kasni, 

daj zastri prozor, da ne vidim svijeta, 
i svijeću zgasni. 

Čuj, tamo vani bijesna ide hajka 
za glavu moju, 

a ja je dajem i vjerom i nadom 
u ruku tvoju. 

I ništa ne ću, ništa neg’ počinut, 
ko sitno čedo 

u majčin skut što krije suzne oči 
i lice blijedo. 

A onda idem ! Vidiš, mržnja čeka, 
da mene sruši, — 

moj svijet i ja, znam, živjeti će dalje 
u tvojoj duši. 






58 . 

8. TRAVNJA 1905. 

Ja čujem lepet kreljuti silne 
u noćno doba, 

slavenstva genij silazi s neba 
do jednog groba, 
i vedra lica otvara onu 
samotnu raku. 
i slaže na grud lipove grane 
mrtvom junaku. 

I zbori : Gledaj, s čitavog juga 

diže se plamen- 

pod tvojom rukom prvu je iskru 
izbio kamen. 

Mil’june srca svijetlo i ljubav 

žeže i hvata — -- 

Apostol ti moj ! Ti si ih zvao : 
k bratu za brata. 

Ja vidim svetu, staračku glavu 
s groba se diže — 
i čujem lepet kreljuti silne 
bliže i bliže — 
i vidim kako sunce se radja 
vrh onog groba 

i čujem zrakom pobjedne klike: 
naše je doba! 

59 . 


Ah, kako me je smračila 
sva vaša tuga stara — 
i htjela bih si trgnuti 
to srce iz njedara — 
i thjela bih ga nositi 
pred ovu vašu bijedu, 
da grijete se na njemu 
svi patnici po redu. 

I htjela bih vam pjevati 
popijevku borbe, rada 
i dignuti vas poklikom 
svih mojih svijetlih na,da. — 
O dodjite . . . nek gasne dan 
i nek je dal’ko zora, — 
dok jošte zvijezda ima noć, 
upaliti ih mora, ! — 

60 . 

O, NE DAJTE MI . . . 

O, ne dajte mi živjet duge dane, 
kolebat med ju smrću i životom, 
a nemoćne i drhtave da ruke 
ko dijete pružam za vašom dobrotom. 

O, ne dajte, da umrem vašoj duši, 
dok dišem još i dok je živo tijelo . . 

Ja ne ću, da mi blijedom samilošću 
svoj cjelov date na uvelo čelo. 

Ja ne ću gledat, kako život juri 
na pusta polja, gdje i mene treba — 
i trudan pogled svraćati u tminu, 
kad jasno sunce smijat će se s neba ! 

Ne ! •— Ne, ovako bijedno, polagano, 
da moj se duh i moja snaga suši... 

Ja hoću mrijet* •— ko stablo puno ploda, 
u jedan čas pod strijelom što se sruši ! 

61 . 


JA IMAM SVE . . . 

Ja imam sve, što stvori bog, 
da ljudski život kiti, 
i bodar duh i vedru ćud — 
aj, još će dobra biti. 

Još cvast će koji rumen cvijet 
za moje pjenje glasno, — 
još borit ću se junački 
i još — pobijedit časno. 

Ja mrzim lijeni nehaj, drijem, 
i mrzit ću ga vazda; 
ja hoću da mi čuva trag 
duboka, oštra brazda. 

I kada po njoj nikne cvijet, 
da javlja bolje doba, — 
veselit ću se, klicat mu 
još iz mog tamnog groba ! 

TKO SMIJE . . . 

Tko smije meni mračit dan, 
zastirat moje sunce? 

Tko smije meni ruši! put, 
što vodi na vrhunce? 

Tko smije reći : Prigni se 
i gazi samu sebe, — 
tko ubit moje nade sve 
i otet meni tebe? ! — 

O, gle mi ruke, — zdrave su, 
a duša. jaka mi je. 

Ja ljubim život, ljubim rad, 
a trpjet strah me nije. 

Ja moram svojom stazom poć’, 
pa bilo ma i tsjnnpm, 
ja znam : do sunca moram doć\ 
a ti ćeš doći sa mnom ! 

63 . 


U DOBROM ČASU. 

Ah, kako mirno, ponosno 
sad idem svijetom, 
ko da.mi duša prelijeće 
na krilu svetom, 
ko da bih mogla nositi 
sve vaše žrtve, 
ko da sam vrelo, koje će 
uskrisit mrtve ! 

Ko da bih mogla užeći 
još tisuć sunca 
i svakog od vas dignuti 
do tih vrhunca, 
da bere blagi, divni cvijet 
od tog života, 
pred suton što ga sadi tu 
mir i dobrota ! . . . 

64 

VEĆ TONE SUNCE . . . 

Već tone sunce . . . Suton ide, 
svršava dan se moj ! 

Preda mnom lijepo, bujno polje, 
tu moj je trud i znoj. 

Tu mi smo stali : ja i život 
u mnogi teški čas, 
tu borili se : hoće V klica 
u zlatni izbit klas? 

A sad se cijelo polje zlati 
ko jedan sunčan zrak, 
a sad se s moje duše skida 
i zadnji sjen i mrak, — 
a ona puna vedrog mira 
pod zvjezdni krili svod 
i pozdravlja — vas, koji ćete 
ubirat zreli plod! 

O gledaj, gledaj : došlo je sunce, 
nestalo mraka ! 

Gle, kako se moja uzdiže duša, 
ponosna, jaka. 

Srce je puno sreće, dobrote, 
otvorte vrata, 

i tkogod trpi, nek dodje preda me 
ko brat pred brata. 

Ja ću mu reći : na, uzmi, uzmi 
obilja moga, 

dok stane sreća, dok svane sunce 
vrh praga tvoga. — 

Uzmite svi, što patite sada 
od zla i mraka, — 
sve ću nadijelit i još ću ostat 
bogata, jaka ! 

66 . 

Vijem vam vijenac od jesenskog lišća, 
— žutog ko sunčano zlato, 
rujnog ko rumena krvca, — 
što ne će da padne sa rodne grane, 
prije neg’ plane ljepotom zadnjom, 
kakovom nije planulo nikad. 

I tad ću doći iz zatišja tihog, 
punoga spomeni sjetne, 
sitosti prošlog života, — 
smirene čežnje, što kao i park taj 
u grimiz i zlato carsko se vije 
i umire carski. 

Donijet ću vijenac jesenskog lišća, 
žutog ko sunčano zlato, 
rujnog ko rumena krvca, 
pa ću vam reći : ovako hoću 
da umire ljubav i umire duša, 
lijepa ko nikada prije. 

SAVREMENI HRVATSKI PISCI. 

Za godinu 1912.: 

1. s. s. KRANJČEVIĆ: Pjesnička proza. 

2. MILAN ŠENOA: Kvarnerske pripovijesti. 

3. MILKA POGAČiĆ: Pjesme. 

Pretplata 

za abonente „Suvremenika" u godini 1912. za 
cijelu godinu (svih šest knjiga) . . . . K 6.— 
za ostale abonente za cijelu godinu . . K 9.— 
pol i četvrt godine razmjerno. — Za ovu pretplatnu 
cijenu dobivaju „Savremene hrvatske pisce" samo 
oni abonenti, koji pošalju pretplatu izravno upravi 
društva: Bregovita ulica 3, Zagreb. 

Knjižarska cijena za cijelu godinu . . K 12.— 

Pojedina knjiga.K 2.— 

Kod uprave Društva hrvatskih književnika 
mogu se dobiti sva dosada izašla redovita izdanja 
„Savremenih hrvatskih pisaca" u elegantnim mo¬ 
dernim uvezima. Svako kolo (šest knjiga) stoji 
elegantno u platno uvezano tri krune više nego 
inače. Tko već imade ta izdanja, pak želi, da mu 
budu uvezana, neka ih pošalje upravi D. H. K, i 
za svaku knjigu 50 filira unaprijed za uvez. 

UPSp 8 " Reklamacije se uvažuju besplatno najdulje 
14 dana nakon što je u novinama objavljeno, 
da je knjiga izašla. 

